ABM บวก 2 วันติด! พุ่งอีก 13% รับดีมานด์เชื้อเพลิงชีวมวลทะลัก
ABM บวก 2 วันติด! พุ่งอีก 13% รับดีมานด์เชื้อเพลิงชีวมวลทะลัก จับตาดันรายได้ปีนี้ทะลุ 2.6 พันลบ. พร้อมวางเป้าปี 67 ดันยอดขายแตะ 1 ล้านตัน
ABM บวก 2 วันติด! พุ่งอีก 13% รับดีมานด์เชื้อเพลิงชีวมวลทะลัก จับตาดันรายได้ปีนี้โตทะลุ 2.6 พันลบ.
19 ต.ค. 2565

ผู้สื่อข่าวรายงานว่า วันนี้(19ต.ค.65)บริษัท เอเชีย ไบโอแมส จำกัด (มหาชน) หรือ ABM   ณ เวลา 10:20 น. อยู่ที่ระดับ 2.78 บาท บวก 0.32 บาท หรือ 13.01% ราคาหุ้นสูงสุด 2.96 บาท ราคาต่ำสุด 2.68 บาท ด้วยมูลค่าซื้อขาย 78.02 ล้านบาท โดยราคาหุ้นบวกแรง 2 วันติด โดยวานนี้ราคาหุ้นปิดซิลลิ่งที่ระดับ 2.46 บาท หรือเพิ่มขึ้น 29.47%

ด้านนายปองธรรม แดนวังเดิม รองกรรมการผู้จัดการ เปิดเผยว่า ทิศทางความต้องการเชื้อเพลิงชีวมวลที่มีโอกาสเติบโตได้อย่างต่อเนื่อง เนื่องจากปัจจุบันผู้ประกอบการหลายรายเริ่มปรับเปลี่ยนเชื้อเพลิงจากถ่านหินมาเป็นชีวมวลเพิ่มมากขึ้น หลังจากราคาถ่านหินปรับตัวเพิ่มสูงขึ้นอย่างต่อเนื่อง และยังน่าจะทรงตัวสูงในระยะต่อไป
โดยบริษัทคาดว่าในปีนี้จะมียอดขายที่ 6-7 แสนตัน สามารถสร้างรายได้ราว 2,500-2,600 ล้านบาท เติบโตจากปีก่อนหน้าที่มีรายได้ราว 1.9 พันล้านบาท
ขณะที่บริษัทตั้งเป้าในปี 67 จะผลักดันยอดขายสูงขึ้นไปให้ถึง 1 ล้านตัน โดยคาดว่าจะมีรายได้ไม่ต่ำกว่า 4 พันล้านบาท พร้อมทั้งคาดว่าอัตรากำไรสุทธิจะเพิ่มขึ้นเป็น 2% จากช่วงครึ่งแรกของปี 65 ที่มีอัตรากำไรสุทธิ 1.24%
นายปองธรรม กล่าวว่า ตลาดเชื้อเพลิงชีวมวลยังมีโอกาสที่จะเติบโตได้อย่างต่อเนื่อง เนื่องจากปัจจุบันขนาดตลาดในประเทศยังเล็กมากเพียงประมาณปีละ 1 ล้านตัน เมื่อเทียบกับตลาดถ่านหินที่มีขนาดถึงปีละ 20-22 ล้านตัน จึงเป็นโอกาสของบริษัทที่จะขยายธุรกิจได้อย่างต่อเนื่อง
“ช่วงที่ผ่านมาเราลงทุนปรับทุกอย่างเรียบร้อยแล้ว และในช่วงที่ผ่านมาเราเพิ่มทุนมาเพื่อรองรับการเติบโตใน 2-3 ปีต่อจากนี้เราจะเติบโตได้อีกมาก โดยจะได้รับปัจจัยหนุนจากหลายๆ ด้าน หากมีผู้เปลี่ยนการใช้เชื้อเพลิงจากถ่านหินมาเป็นเชื้อเพลิงชีวมวลก็จะหนุนให้เราเติบโตด้วย ส่วนนี้น่าจะเป็นปัจจัยที่ทำให้ราคาหุ้น ABM เพิ่มขึ้นในวันนี้”นายปองธรรม กล่าว